དེབ་ཐེར་སྔོན་པོ་སྟོད་
༥.༤ ཤར་པ་བ་ནས་འཆད་ཁ་བའི་སྐབས། ཤར་པ་བ་ཆེན་པོ་ནི། བྱང་གི་རོམ་པོར་འབྲོག་པ་ཞིག་གི་སྲས་སུ་ལྕགས་ཕོ་ཁྱི་ལ་འཁྲུངས། གཞོན་པའི་དུས་སུ་ཕ་མས་བག་མ་བླངས་པ་ལ་མ་ཆགས་པར། པོ་ཏོ་བའི་སྤྱན་སྔར་བྱོན་ནས་རབ་ཏུ་བྱུང་ཞིང་གདམས་པ་གསན། ཐུགས་རབ་ཤིན་ཏུ་ཆེ་བས་བཀའ་འགྱུར་རོ་ཅོག་ཐུགས་ལ་བཞུགས་པར་ཡང་གྲགས། པོ་ཏོ་བ་གཤེགས་པའི་རྗེས་སུ་པོ་ཏོ་བའི་སློབ་མ་ཕལ་ཆེ་ཁོང་ལ་འདུས་ནས། ཕྱིས་ཚོགས་པ་སུམ་སྟོང་དྲུག་བརྒྱ་ཡོད་པར་གྲགས། བཤད་པ་ཕལ་ཆེར་གཞུང་ཆེ་བ་ཁོ་ན་ལ་མཛད། ཁྱད་པར་རྒྱུད་བླ་མ་ཇོ་བོ་དང་ནག་ཚོས་བསྒྱུར་བ་དེའི་སྟེང་ནས་བཤད་པའི་ཚེ་ཆོས་གྲར་རྡོག་འགྱུར་ཐོ་རེ་བ་ཞིག་བྱུང༌། ཚར་གཉིས་པའི་ཚེ་རྡོག་འགྱུར་ཤས་ཆེ་བར་བྱུང་བས། སྐལ་མེད་རྣམས་ཇོ་བོས་མཛད་པའི་འགྱུར་ལ་མི་མོས་པ་གསུང་ནས་ཅུང་ཟད་བཀྱོན། དེ་ནས་ཚར་ཕྱི་མ་གཉིས་ཀ་རྡོག་འགྱུར་གྱི་སྟེང་ནས་བཤད་པ་མཛད། པ་ཚབ་ལོ་ཙཱ་བས་རྒྱ་གར་ནས་ཕེབས། དབུ་མའི་བཤད་པ་མཛད་པ་ན་གྲྭ་པ་ཧ་ཅང་མི་མང་བས། ཤར་པ་བས་ཁོང་རང་གི་སློབ་མ་བཙུན་ཆུང་མང་པོ་སློབ་མར་ཕུལ། པ་ཚབ་ཀྱིས་བསྒྱུར་བའི་དབུ་མའི་དཔེ་གཟིགས་ཙ་ན། འདི་ལ་འདི་འདྲ་བ་ཞིག་འོང་ཐང་བྱས་ནས་ལན་བསྐུར་བས། པ་ཚབ་ཀྱིས་སླར་དཔེ་གཟིགས་པས་ཁོང་གི་གསུང་བཞིན་དུ་སོང༌། སྤྱིར་ན་པ་ཚབ་ལོ་ཙཱ་བའི་དབུ་མའི་བཤད་པ་སྤེལ་བའི་བསྔགས་པ་ཡང་མང་དུ་བརྗོད་ནས། གྲོགས་ཡང་དག་པ་མང་དུ་མཛད། རྭ་སྒྲེང་ན་མདོ་ཀུན་ལས་བཏུས་པ་ཇོ་བོའི་ཕྱག་དཔེ་ལ་ཡོད་པ་དེ་བླངས། འགྱུར་གྱི་སྦྱིན་བདག་མཛད་ནས། ཁ་ཆེ་ཛ་མ་ཡ་ཨཱ་ནནྡ་དང༌། ལོ་ཙཱ་བ་པ་ཚབ་ཉི་མ་གྲགས་དང༌། ཁུ་མདོ་སྡེ་འབར་རྣམས་ཀྱིས་བསྒྱུར། བསྟན་པའི་བདག་པོར་གྱུར་ཏེ། བཀའ་གདམས་པ་གཞན་རྣམས་དབུ་མ་ལུགས་དང་སེམས་ཙམ་ལུགས་ཀྱི་སེམས་བསྐྱེད་པའི་ཆོ་ག་དག་གཏན་མི་མཐུན་པར་གསུང་བ་ཡོད་པ་ལ། ཁོང་གིས་ལམ་སྒྲོན་གྱི་རང་འགྲེལ་ཚད་མར་མཛད་ཅིང་ཁུངས་སུ་དྲངས་ནས། སེམས་བསྐྱེད་གཉིས་པོ་རྟེན་ལ་སོགས་པ་མཐུན་པར་སྒྲུབ་པའི་ཡི་གེ་ཡང་མཛད། དུས་ཕྱིས་ཐམས་ཅད་མཁྱེན་པ་བློ་བཟང་གྲགས་པའི་དཔལ་ཡང་དེ་ཁོ་ན་བཞིན་དུ་བཞེད། ཤར་པ་བ་འགྲོ་དོན་རྒྱ་ཆེན་པོ་མཛད་པའི་ངང་ནས་ལྕགས་མོ་བྱའི་ལོ་བདུན་ཅུ་རྩ་གཉིས་བཞེས་པ་ལ་གཤེགས། ཚོགས་པ་སུམ་སྟོང་དྲུག་བརྒྱ་རེ་ཙམ་ཚོགས་པའི་ནང་ནས། པྲཛྙཱ་ཛྭ་ལ། ནགས་ཤོད་དཔེ་སྟོན། ལྡན་གྱི་བན་ཆེན་སྐྱེས་བུ། གཞོའི་ཤེས་རབ་རྡོ་རྗེ། སྣར་ཐང་པ་གཏུམ་སྟོན། བྱ་གྲགས་པ་སེང་གེ། འཇིང་པ་དགྱེ་ལུང་པ། ལ་སྟོད་པ་བྱང་ཆུབ་གྲགས། མྱང་སྨད་ཀྱི་རྩེད་པ། ཤངས་ཀྱི་རྒྱུ་བུག་པ། གཙང་གད་གཉོས་པ། ཁུ་ལེའི་ཁ་མོ་ཟེར་སྟོན། མྱང་སྟོད་པ་འབེ་དཀར། མྱང་རོ་བ། བྱ་རྒྱུས་པ། མྱང་སྟོད་ཀྱི་ཇོ་སྲས། ཤར་པ་བ་བློ་གྲོས་གྲགས། གཙང་པ་རྒྱ་སྟོན། བོ་དོང་བ་ཞར་ཆོས། གཉལ་བ་དགེ་འདུན་སྐྱབས། མྱང་པོ་གཡོར་སྟོན། ཚེས་པ་སྔ་ཕྱི་གཉིས། གཉལ་གྱི་གཉོས་སྟོན། གཉལ་པ་དར་རིན། ཇོ་སྲས་ཀོང་བོ། ལྷོ་པ་དར་མ་གྲགས། སོལ་ཐང་པ་མྱང༌། ནག་མོའི་སྦ་འདུལ། ཞོགས་པ་ཚུལ་ཤེ། ཞར་དགོན་པ་ཕྱི་མ། ཡུང་བ་སྐྱོ་སྟོན། སྟོད་ལུངས་མོན་གྲ་པ། ལྷོ་པ་དར་སྟོན། རྒྱལ་བ་བྱང་གྲགས། བྱ་སྟོན་འཆད་ཁ་བ། སྟབས་ཁ་བ་ཆེན་པོ་ལ་སོགས་པ་སྐྱེས་བུ་དམ་པ་མང་དུ་བྱོན་ནོ། །དེ་དག་ལས་བྱ་འཆད་ཁ་བ་ནི། འཁྲུངས་ཡུལ་ལུ་ར། གདུང་རུས་བྱ། སྐུ་ན་གཞོན་པ་ནས་ལོ་རོ་རས་ཆུང་བའི་སློབ་མ་ཡིན་པ་ལ། ལོ་རོ་ཞིང་གསར་དུ་རྩེ་བོར་བ་ཞེས་བྱ་བ་ལ་མཁན་པོ་ཞུས། དྭགས་པོ་གཙང་འདུལ་ལ་སློབ་དཔོན་ཞུས་ཏེ་རབ་ཏུ་བྱུང༌། མཚན་ཡེ་ཤེས་རྡོ་རྗེ་བཏགས། གཉལ་དུ་ངར་རྗེ་བཙན་བྷོར་འི་ཆོས་འཁོར་གཅིག་ལ་རས་ཆུང་བའི་ཕྱིར་བྱོན་པས། ཆོས་འཁོར་གྱི་གྲལ་དབུ་རྔོག་ལོས་མཛད་པའི་དགེ་བཤེས་མང་པོ་གྲུབ་མཐའི་བཤད་པ་མཛད་པ་ལ་མོས་ནས་ཆོས་ཚོལ་དུ་བྱོན། གཡེར་དགེ་བཤེས་སྒྲེ་བ་ལ་བསྙེན་རྫོགས་ཀྱི་མཁན་པོ་ཞུས་པས་མ་གནང་བར། ཚ་རོང་ཇོ་སྟན་དང་དྭགས་པོ་གཙང་འདུལ་གཉིས་སྒྲེ་བ་ཆེན་པོའི་སར་བྱོན་པ་ལ་མཁན་སློབ་ཞུས་ནས་བསྙེན་པར་རྫོགས། དེ་ནས་ཤ་མི་ལ་འདུལ་བ་ཉན་ཅིང་ཡོད་པའི་ཚེ་ཡར་ཀླུངས་སུ་ཆོས་འཁོར་ཞིག་གི་སར་བྱོན་པས། དགེ་བའི་བཤེས་གཉེན་མྱང་ལགས་ཞིང་པ་དང་མཇལ། ཁོང་ལ་གླང་རི་ཐང་པའི་ཚིག་བརྒྱད་མ་གསན་པས་དད་དེ། དགེ་བཤེས་དོལ་བ་དང་ལུགས་སྨད་པ་གཉིས་ལོ་བཞི་བསྟེན། དེ་ནས་དགུང་ལོ་སུམ་ཅུ་ལོན་པའི་ཚེ་དབུ་རུར་བྱོན། ལྷ་སའི་འགྲོན་ཁང་དུ་གླང་རི་ཐང་པའི་སློབ་མ་ཞིག་དང་སྟབས་སུ་བྱུང་བས། ཁོང་གིས་གླང་རི་ཐང་པའི་ཚིག་བརྒྱད་མ་བཏོན་པ་ལ། དེ་སུའི་ཡིན་བྱས་པས་གླང་རི་ཐང་པའི་ཡིན་ཏེ་ཁོང་གཤེགས་ཟེར། ཤུལ་ན་གཉན་དང་འདུལ་བ་འཛིན་པ་གཉིས་གདན་ས་ལ་མ་འཆམ་པར་འདུག་ཟེར་བས་ཤར་པ་བ་ཆེན་པོ་གཞོའི་ཁང་པ་གནས་ན་བཞུགས་པའི་སྤྱན་སྔར་བྱོན། ཚོགས་ཆོས་གསན་པས་བློ་སྦྱོང་གི་ཚིག་གསལ་བར་མ་བྱུང་བ་ལ། ཉིན་ཞིག་གྲྭ་པ་རྣམས་སྟོན་མོ་ལ་སོང་ནས་དགེ་བའི་བཤེས་གཉེན་པ་འབུམ་པ་ལ་སྐོར་བ་མཛད་པའི་དྲུང་དུ་ཕྱིན་ནས། རང་གི་ཆམ་ཚེ་བཏིང་ནས་འདིར་བཞུགས་པ་ཞུ་དང་ཞུས་པས། དེར་བསྡད་ནས་ཅི་བྱེད་གསུང༌། གྲོས་ཤིག་ཞུ་བ་ལགས་བྱས་པས། གྲོས་ཐག་ཐམས་ཅད་ཆོས་ཁྲི་ཁ་ནས་བཅད་པ་ཡིན་ཏེ། དེར་མ་ཆོད་པ་ཅི་ཡོད་གསུང༌། བློ་སྦྱོང་གི་ཚིག་རྣམས་སྙན་དུ་ཕུལ། འདི་འདྲ་བ་ཞིག་འདུག་པ་ལ་ཁོ་བོ་མོས་པར་བྱུང་བས་ལམ་དུ་འགྱུར་རམ་མི་འགྱུར་ཞུས་པས། དགེ་བའི་བཤེས་གཉེན་པའི་ཞལ་ནས། ཇོ་བོ་སྟོན་པ་ཁྱོད་མོས་མི་མོས་ཀྱི་ཁ་ན་ཅི་ཡོད། སངས་རྒྱས་མི་སྒྲུབ་ན་ཕར་ཞོག །སྒྲུབ་ན་སེམས་དེ་འདྲ་བ་ལ་མ་བརྟེན་པར་འགྲུབ་མི་སྲིད་གསུང༌། འོ་ན་ལུང་ཞིག་དང་བར་ཞུ་དང་བྱས་པས་མགོན་པོ་ཀླུ་སྒྲུབ་ལ་ཚད་མར་མི་འཛིན་པ་སུ་ཡོད་གསུང་ནས། བདག་ལ་དེ་དག་སྡིག་སྨིན་ཅིང༌། བདག་དགེ་མ་ལུས་དེར་སྨིན་ཤོག །ཅེས་བྱ་བ་མི་གདའ་འམ་གསུང༌། འོ་ན་ད་དེའི་གདམས་པ་ཞིག་གནང་བར་ཞུ་འཚལ་བྱས་པས། ཇོ་བོ་རང་གིས་རྐྱེན་ཐུབ་པར་གྱིས་ཤིག །ངས་གདམས་ངག་རིམ་གྱིས་བྱའི་གསུང༌། དེར་བློ་སྦྱོང་གི་ཁྲིད་ཚར་གཅིག་ལ་ལོ་བཅུ་གསུམ་བྱས་པས། ཇི་ལྟ་བ་བཞིན་དུ་ཐུགས་རྒྱུད་ལ་སྐྱེས་ནས། བདག་ཉིད་མོས་པ་མང་བའི་རྒྱུས། བདེ་སྡུག་གཏམ་ངན་ཁྱད་བསད་ནས། བདག་འཛིན་འདུལ་བའི་གདམས་ངག་ཞུས། ད་ནི་ཤི་ཡང་མི་འགྱོད་དོ། །གསུང་བའི་ཚིག་ཡི་གེར་བྲིས། གདམས་པ་དེ་དགེ་བའི་བཤེས་གཉེན་པས་གཞན་ལ་གནང་ཡོད་པ་མི་འདྲ་ནས། གཞན་ཡིད་ཆེས་པར་བྱ་བའི་ཕྱིར་ཕྱིས་ལྷོ་པ་ཞིག་དང་ཡང་སྟབས་སུ་ཚར་གཅིག་ཞུས། དེ་ནས་ཚོགས་ཆོས་གསན་པའི་ཚེ་རྒྱུད་བླ་མ་གསུང་བ་ན། བདག་གི་བདེ་བ་དང་དགེ་བ་ཇོ་བོ་སེམས་ཅན་པ་ལ་གཏོང༌། སེམས་ཅན་གྱི་སྡིག་དང་སྡུག་བསྔལ་ཐམས་ཅད་རང་གིས་བླང་དགོས་པ་ཡིན་ཏེ། ཐུགས་ཀྱིས་ལྕོགས་ན་ཡང་དེ་བཞིན་དུ་མཛོད་ཅིག་གསུང་བས། ང་ལ་འཕྲིག་ཡོད་པས་གོ །གཞན་གོ་བ་ཙམ་ཡང་མི་འདུག་གསུང༌། དེའི་ཚེ་གཞོར་ལོ་གཉིས། དགེ་གོང་དུ་ལོ་དྲུག །ཤར་བར་ཡང་བྱོན་ནས་བཤེས་གཉེན་ཆེན་པོ་བསྟེན། དེ་ནས་ཡང་བྱེན་ལ་སོགས་པའི་གནས་ངེས་མེད་དུ་བཞུགས། འགྲེས་ཕུར་བཞུགས་པའི་དུས་སུ། ཉེ་གནས་ལ། ཁྱོད་ལ་མར་ཡོད་ན་སྒོམ་ཆེན་པ་རྣམས་ལ་མར་ཁུའི་གཤོར་འདྲེན་ཅིག་གྱིས། ངའི་ཆོས་འདི་ལ་མིང་ཅིག་འདོགས་པའི་མིང་སྟོན་བྱེད་པ་ཡིན་གསུང་ནས། དོན་བདུན་མ་གསུངས། འགྲེས་ཕུ་སྒོམ་ཆེན་སྡིངས་སུ་ཚོགས་ཆོས་སུ་གསུངས་པས། བློ་སྦྱོང་ལ་ཚོགས་ཆོས་བྱེད་པའི་སྲོལ་དེ་དེ་ནས་བྱུང་བ་ཡིན། དེ་ནས་མལ་གྲོར་བྱོན་ནས་འཆད་ཁ་རྙིད་མ་བཏབ། སེ་སྤྱིལ་བུ་བ་ལ་འཆད་ཁ་གསར་མ་འདི་འདེབས་པའི་ལུང་བསྟན་མཛད། དེ་ནས་བྱ་དུར་མོར་བྱོན། མཐར་ཐུག་གསུམ་གྱི་གདམས་པ་ལ་སོགས་མཛད། རང་གི་རྣམ་ཐར་རྣམས་ཚིགས་སུ་བཅད་དེ། ཡུལ་དང་བཤེས་གཉེན་རབ་སྤངས་ཏེ། འཛིན་ཆགས་མེད་པའི་དགེ་རྩ་བྱས། བཤེས་གཉེན་བཞུགས་པའི་ས་ཕྱོགས་སུ། ཐོས་བསམ་སྒོམ་གསུམ་དགེ་རྩ་བྱས། ད་ནི་ཤི་ཡང་མི་འགྱོད་དོ། །ལྷ་རུ་ཉེ་དུ་མ་མཆོད་ཅིང༌། ཧྲུལ་པོའི་གོས་བྱོན་དམན་ས་གཟུང༌། སུ་དང་འགྲོགས་ཀྱང་ཡིད་མ་ཕྱུང༌། །གྲགས་པ་མ་བསྒྲུབས་ནོར་མ་བསགས། ད་ནི་ཤི་ཡང་མི་འགྱོད་དོ། །མི་ཆོས་ལྷ་ཆོས་རིས་སྲིད་དང༌། ཡོན་བདག་ལྷ་བཞིན་མཆོད་པ་དང༌། བན་མོའི་བསྙེན་བཀུར་རྣམས་སྤངས་ཏེ། དྲང་སྲོང་ཆེན་པོའི་རྣམ་ཐར་སྤྱད། །ད་ནི་ཤི་ཡང་མི་འགྱོད་དོ། །བྱད་བཞིན་ཅན་དང་ནོར་ཅན་ལ། ཚོགས་སོགས་བསྙེན་བཀུར་མ་བྱས་ཤིང༌། བུན་སྐྱེད་མ་བྱས་ཚོང་མ་བྱས། མཁར་ལས་མ་བྱས་གཞི་མ་གཟུང༌། ད་ནི་ཤི་ཡང་མི་འགྱོད་དོ། །ཞེས་པ་ལ་སོགས་པ་གསུངས་ནས་གཤེགསསོ། །དེ་ལ་བྱ་འཆད་ཁ་བ་འདི་ཤར་པ་བའི་སོ་གཉིས་པ་ལྕགས་མོ་སྦྲུལ་ལ་འཁྲུངས་ནས། རང་ལོ་སུམ་ཅུ་པ། ཤར་པ་བའི་དྲུག་ཅུ་རྩ་གཅིག་པ་ལྕགས་ཕོ་ཁྱི་ལ་མཇལ་ནས། ལྕགས་མོ་བྱའི་བར་ལོ་བཅུ་གཉིས་སུ་འགྲོགས། དེ་རྟིང་ལོ་སུམ་ཅུ་རྩ་བཞི་བཞུགས་ཏེ། རང་ལོ་དོན་ལྔ་པ་ཤིང་མོ་ལུག་ལ་མྱ་ངན་ལས་འདས། དེའི་རྗེས་སུ་སེ་སྤྱིལ་བུ་བ་ནི། གདུང་རུས་སེ། གཉལ་སྟོད་དར་མ་སྒང་དུ་ལྕགས་གླང་ལ་འཁྲུངས། མཚན་ཆོས་ཀྱི་རྒྱལ་མཚན། འཆད་ཁ་བ་ལ་ལོ་མང་དུ་བསྟེན་ནས། ཤིང་སྤྲེ་ལ་འཆད་ཁ་གསར་མ་བཏབ། སྤྱིལ་བུར་ཡང་དགོན་པ་མཛད། འཆད་ཁ་བ་གཤེགས་རྗེས་མེ་སྤྲེ་ནས་ལྕགས་བྱའི་བར་དགོན་པ་ཕན་ཚུན་དུ་ལོ་བཅུ་བཞི་བཞུགས། འདིའི་སློབ་མ་རྣལ་འབྱོར་བྱང་སེང༌། རྒྱ་སྤང་ས་ཐང་པ། ལྷ་དགེ་འདུན་སྒང་པ། ཉན་ལྷ་སྡིངས་པ་རྣམས་ཀྱིས་གྲོ་ས་དང༌། སྤང་ས་དང༌། དགེ་འདུན་སྒང་དང༌། ཉན་ལྷ་སྡིངས་རྣམས་བཏབ། རང་ལོ་དྲུག་ཅུ་རྩ་དགུ་ལ་སྤྱིལ་བུར་ཞི་བར་གཤེགས། དུས་གཡས་འཁྱིལ་སོགས་རྟེན་ངོ་མཚར་ཅན་ཡང་མང་དུ་བྱོན་ནོ། །དེ་རྗེས་ཇོ་བོ་རྣལ་འབྱོར་དང༌། སྣ་ནམ་གཟའ་དཔལ་འདྲེན་གྱི་སྲས་ལྷ་ལུང་གི་དབང་ཕྱུག་ནི། ས་ཕོ་སྟག་ལ་འཁྲུངས། དགུང་ལོ་བརྒྱད་བཞེས་པའི་ཚེ་གུ་རི་བ་ཆེན་པོ་ལ་བསྙེན་གནས་དང་གཏོར་ཆོག་ལ་སོགས་པའི་ལུང་ཞུས། བཅུ་བཞི་པ་ལ་གུ་རི་བ་ལ་དགེ་བསྙེན་གྱི་སྡོམ་པ་ཞུས། བཅོ་ལྔ་པ་ལ་རྒྱ་ངུར་གྱི་མཁན་པོ་ཀླུབས་དཀར་དང༌། འཆིམས་ཕུ་ནས་དགེ་བཤེས་གཙང་པ་ཁྱུང་པོ་སྤྱན་དྲངས་ཏེ། ཀླུབས་དཀར་ལ་སློབ་དཔོན་དང་ཁྱུང་པོ་ལ་མཁན་པོ་ཞུས་ནས་བྱ་སར་རབ་ཏུ་བྱུང༌། མཚན་བྱང་ཆུབ་རིན་ཆེན་དུ་བཏགས། ཀཱ་རི་ཀཱ་ཡང་གསན། སུམ་བརྒྱ་པ་ཚར་གཉིས་གསན་པས་མཁྱེན་ནས་ལོ་དེ་ཉིད་ལ་སྦུ་གུ་དོར་གསུངས། དགེ་བཤེས་བྱ་འཆད་ཁ་བའི་སྐུ་འབག་གཟིགས་པས་ཤིན་ཏུ་དད་པས། འདི་ཇི་སྐད་བྱ་བ་ཡིན་བྱས་པས། འཆད་ཁ་བ་བྱ་བ་ཡིན་འདས་ཟེར། ད་ལྟ་སེ་བཞུགས་བྱས་པས། དེ་ལ་ཡང་དད་པར་བྱུང་སྟེ་སྤྱན་སྔར་བྱོན། གྲྭ་པ་ཐམས་ཅད་ལོག་ནས་སྤྱིལ་པོ་ཅིག་བརྩིགས། དགུང་ལོ་ཉི་ཤུ་རྩ་བཞི་ལ་སེའི་ཞལ་ནས། དགེ་སློང་གིས་གསུང་བས། རྒྱ་སར་སྒང་ནས་མཁན་པོ་གླན་གདན་དྲངས་ནས་མཁན་པོ་ཞུས། སློབ་དཔོན་ཞང་གིས་ལས་ཆོག་པ་མཛད། གཉགས་ཀྱིས་གསང་སྟེ་བ་མཛད་དེ་བསྙེན་པར་རྫོགས། ཁ་ཆེ་པཎ་ཆེན་ལ་སོགས་པའི་བླ་མ་མང་དུ་བསྟེན། ལྷ་ལུང་གི་དབང་ཕྱུག་གིས་སེ་སྤྱིལ་བ་གཤེགས་རྗེས། ལྕགས་ཁྱི་ནས་ཆུ་འབྲུག་གི་བར་ལོ་བཞི་བཅུ་རྩ་གསུམ་གདན་ས་མཛད། རང་ལོ་བདུན་ཅུ་རྩ་ལྔ་པ་ཆུ་འབྲུག་ལ་གཤེགས། བྱང་ཆུབ་ཀྱི་སེམས་རླབས་པོ་ཆེ་མངའ་ཞིང༌། དོན་ཡོད་ཞགས་པ་ལ་སོགས་པའི་ཡི་དམ་མང་པོའི་ཞལ་གཟིགས། བཀའ་འགྱུར་རོ་ཅོག་གི་ལུང་མངའ་བས་ནི་ལུང་གི་དབང་ཕྱུག་ཅེས་གྲགས། ལྷ་འགྲོ་བའི་མགོན་པོ་ནི། ཡབ་ཇོ་འབག །ཡུམ་ལྷ་འབྲི་སྒང་པའི་ལྕམ་མོ་ལྷ་གཅིག་འཛམ་གླིང་གཉིས་ཀྱི་སྲས་སུ་མེ་ཕོ་རྟ་ལ་འཁྲུངས། ལོ་དྲུག་ལོན་པའི་ཚེ་དཀོར་འདུལ་བ་འཛིན་པ་ཆེན་པོ་ལ་བསྙེན་གནས་ཀྱི་སྡོམ་པ་མནོས། བཅུ་དྲུག་པ་ལ་འཆད་ཁར་ཁུ་བོའི་ཐད་དུ་བྱོན་ནས་དགེ་བསྙེན་གྱི་སྡོམ་པ་མནོས། དེའི་མོད་ལ་སྐྱོར་མོ་ལུང་དུ་སྦལ་ཏིལ་མཁན་པོ་དང་གྲོ་ས་པའི་དགེ་བཤེས་གནས་བརྟན་ལ་སློབ་དཔོན་ཞུས་ཏེ། རབ་ཏུ་བྱུང་ནས་མཚན་བྱང་ཆུབ་འོད་དུ་བཏགས། ཕྱིས་པོ་ཏོར་དགེ་བཤེས་གནས་བརྟན་ལ་མཁན་པོ་དང༌། སྦུ་གུ་དོ་ནས་དགེ་བཤེས་རྒྱལ་ཚ་གདན་དྲངས་ནས་ལས་ཀྱི་སློབ་དཔོན་ཞུས། ཇོ་བཙུན་པས་གསང་སྟེ་མཛད་དེ་བསྙེན་པར་རྫོགས། ཁུ་བོ་ལ་ཆོས་མང་དུ་གསན། ཁུ་བོ་གཤེགས་ནས་ཆུ་སྦྲུལ་ལ་གདན་ས་མཛད་དེ། ས་ལུག་གི་བར་ལོ་ཉི་ཤུ་རྩ་བདུན་བཞུགས་ནས་བསྟན་པོའི་བདག་པོ་མཛད་དེ། པོ་ཏོ་གནས་བརྟན་དང་བཀའ་གདམས་གཞུང་པའི་བཤེས་གཉེན་རྣམས་གྲོས་མཛད་དེ། པོ་ཏོ་སྡེ་མ་ལག་དང་བཅས་པ་ཕུལ། ཀོང་པོ་ནས་རྟ་བར། སྦུ་ཆུ། བྱང་ལུང་གསུམ་གྱི་ཐོག་དྲངས་པའི་སྡེ་པ་སུམ་བརྒྱ་ཙམ་གྱི་གཙུག་ལག་ཁང་གི་ལྡེ་མིག་གཏད་ནས་ཕུལ། དྭགས་པོ་ནས་བླ་མདའ་དང༌། ཀན་མོ་ན་ཤོད་ཀྱིས་ཐོག་དྲངས་པའི་སྡེ་པ་མི་སྡེ་དང་བཅས་པ་ཕུལ། ཕྱིས་ཀྱང་ཡུན་རིང་པོར་དེ་རྣམས་སུ་དཀོན་གཉེར་དང་མི་དཔོན་བསྐོས། གཉལ་ནས་ཟངས་པོ་ཆེ་བ་ཆེན་པོས་སྤྱན་དྲངས་ཏེ། སྐུ་འབུམ་ཆེན་མོའི་རབ་གནས་མཛད། ཟངས་པོ་ཆེ་སྡེ་མ་ལག་དང་བཅས་པ་ཕུལ་ནས། གཙུག་ལག་ཁང་གི་ལྡེ་མིག་ཕུལ། རོང་རྩེ་དཀར་དུ་གདུང་ཁང་ཆེན་མོའི་རབ་གནས་ལ་སྤྱན་དྲངས་ནས་སྡེ་མ་ལག་དང་བཅས་པ་ཕུལ། དུས་ཕྱིས་ཀྱང་ཟངས་པོ་ཆེ་དང་བྲ་གོར་ན་སྤྱིལ་བུ་བའི་ཆོས་བརྒྱུད་འཛིན་པ་མང་དུ་བྱུང་ངོ༌། གཡེ་རུ་ཡང་བུ་དལ་ལ་སོགས་པ་ནས་ཡོན་བདག་བུ་སློབ་མང་དུ་བྱུང༌། སྤྱིར་ཡི་དམ་གྱི་ལྷ་མང་པོ་ཞལ་གཟིགས་ཀྱང༌། གཙོ་བོར་མི་གཡོ་བ་དང་དབྱེར་མེད་པས་ལྷ་སྟག་ཤམ་ཅན་དུ་གྲགས། ཡར་ཀླུངས་སུ་གོང་པོ་རི་ལ་སེང་གེ་སྒྲའི་ཞལ་གཟིགས། པོ་ཏོ་ན་ཁོང་ལ་ཆོས་གསུངས་པའི་ཐུབ་པའི་སྐུ་ཞིག་ཀྱང་བཞུགས། སྤྱིལ་བུར་ཚུལ་ཞུགས་ཅིག་གི་དུས་སུ་གནས་བརྟན་བཅུ་དྲུག་དངོས་སུ་བྱོན་པས། འགྲོ་བའི་མགོན་པོ་ལ་གནས་བརྟན་བཅུ་དྲུག་གིས་བསྐོར་བའི་ཐང་སྐུ་ཡང་མང་དུ་འཕེལ། དབྱར་གནས་ཀྱི་ཚེ་གནས་བརྟན་བཅུ་དྲུག་དངོས་སུ་བྱོན་པས། འགྲོ་བའི་མགོན་པོ་ལ་གནས་བརྟན་གསོལ་འདེབས་ཀྱང་བྱེད། ལྷ་སར་ཇོ་བོས་ཆོས་གསུངས་ཤིང༌། རྭ་སྒྲེང་དུ་བྱོན་པའི་ཚེ་ཨ་ཏི་ཤ་ཡང་དངོས་སུ་བྱོན། འདམ་དུ་ལྷ་མོ་ཆེ་ཞིག་ལ་གདོན་ཞུགས་ནས་སུས་ཀྱང་མ་ཐོན་པ་ལ། དེར་བྱོན་ནས་བགེགས་སྐྲོད་མཛད་པས། ལྷའི་མཆན་ཁུང་གཉིས་ནས་ཕུག་རོན་རེ་འཕུར་ཞིང༌། དེ་གཉིས་སྤྱང་ཀིར་སོང་བ་ཀུན་གྱིས་མཐོང་བ་བྱུང་སྟེ། དེ་ནས་རབ་གནས་ལེགས། འགྲོ་བའི་མགོན་པོ་འཕགས་པ་ཕྱིར་ཐེགས་དུས་དགེ་བའི་བཤེས་གཉེན་གཞན་རྣམས་ཕྱིར་ལོག །དགེ་བའི་བཤེས་གཉེན་འགྲོ་མགོན་ལ། ཁྱེད་དང་འབྲལ་མི་ཕོད་པར་འདུག་ལྷན་ཅིག་ཏུ་གཤེགས་གསུང་ནས་ཤ་ཕོ་སྲང་བར་བྱོན། མཁས་བཙུན་དང་མི་ཆེན་མང་པོའི་དོན་མཛད་ནས་དོན་བཞི་པ་ས་མོ་ལུག་གི་ལོ་ལ་སྤྱིལ་བུར་གཤེགས། གདུང་བཞུ་བས་ལྷ་སྐུ་ལ་སོགས་པའི་རྟེན་མང་དུ་བྱོན་པ་ལས། སྤྱིལ་བུའི་ནང་རྟེན་གསེར་སྐུའི་ནང་དུ་སྤྱན་བཞུགས། ཐུགས་འཆད་ཁ་བས་གདན་དྲངས་ནས་ངོ་སྒྲའི་གདུང་ཁང་ན་བཞུགས། ལྗགས་སྦུ་གུ་དོར་གདན་དྲངས་ནས་བྱང་ཆུབ་ཆེན་པོའི་ནང་ན་བཞུགས། དུང་གཡས་འཁྱིལ་བཞི་བྱོན་པ་ལ། གཅིག་རུག་པའི་གསེར་སྐུར་བཞུགས། གཅིག་སྤངས་པའི་རྟེན་སྐལ་ལ་གདུང་ཁང་དུ་བཞུགས་ནས་དོ་སྒྲ་ན་ཡོད། གཅིག་ད་ལྟ་སྤྱིལ་བུའི་རྟེན་ལྟང་སྟོན་པ་ལ་བཞག་གོ ། ལྷ་བྲག་ཁ་བ་བློ་གྲོས་ཡེ་ཤེས་ནི། ཇོ་བོ་ཤཱཀྱ་བཀྲ་ཤིས་དང་སྐྱོ་མོ་དར་རྒྱན་གྱི་སྲས་སུ་ལྕགས་ཕོ་ཁྱི་ལ་བྱེ་ཆུང་དུ་འཁྲུངས། ལྷ་འགྲོ་བའི་མགོན་པོའི་ཞབས་ལ་གཏུགས། སྦས་པ་སྟོན་གཞོན་གྱི་ཡོན་ཏན་བུམ་པ་གང་བྱོའི་ཚུལ་དུ་མཁྱེན། ལྕགས་ཕོ་སྤྲེའུ་ནས་མེ་བྱའི་བར་ལོ་ཉི་ཤུ་རྩ་བདུན་གདན་ས་མཛད། འགྲོ་བའི་དོན་རྒྱ་ཆེན་པོ་བྱུང་ངོ༌། །རང་ལོ་སུམ་ཅུ་རྩ་བདུན་གྱི་བར་དུ་བཞུགས། སྦས་པ་སྟོན་གཞོན་འདི་ཤིང་ཕོ་སྤྲེའུ་ལ་འཁྲུངས།དེའི་རྗེས་སུ་ལྷ་ཟུར་ཁང་པ་ནི། ཇོ་བོར་གྱི་སྲས་སུ་མེ་མོ་གླང་ལ་འཁྲུངས། ལྷ་བྲག་ཁ་བའི་ཞབས་ལ་གཏུགས་ནས། དགེ་བསྙེན་གྱི་སྡོམ་པ་མནོས། མཁན་པོ་ལྷག་རུ་བ་ཆེན་པོ་དང་སྦས་པ་སྟོན་གཞོན་གྱིས་སློབ་དཔོན་མཛད་ནས་རབ་ཏུ་བྱུང༌། མཚན་དབང་ཕྱུག་ཡེ་ཤེས་སུ་བཏགས། དེ་ཉིད་ལས་བྱམས་ཆོས་དང་ཚིག་འཇུག་ལ་སོགས་པ་གསན་ནས་ཐོགས་པ་མེད་པར་མཁྱེན། མཁན་པོ་ལྷག་རུ་བ་ལ་མཛོད་གསན་ནས་ཚོགས་སུ་གསུངས། མེ་མོ་ཕག་ལ་གདན་ས་མཛད་ནས་བཞི་པ་ལ་གདན་ས་གཏད། མཐར་རང་ལོ་དྲུག་ཅུ་རྩ་གཅིག་པ་མེ་གླང་ལ་གཤེགས། ཐུགས་ལྗགས་སྤྱན་གཡས་འཁྱིལ་གྱི་དུང་ལ་སོགས་པའི་རྟེན་ངོ་མཚར་ཅན་མང་དུ་བྱོན་ནོ། ། དེའི་རྗེས་སུ་ལྷ་བློ་གྲོས་འོད་ནི། མང་མངའ་བདག་གྲགས་པ་རིན་ཆེན་དང༌། ཡུམ་ལྷ་གཅིག་རྡོ་རྗེའི་སྲས་ཆེ་ཤོས་སུ་ཤིང་མོ་བྱའི་ལོ་ལ་འཁྲུངས། ལོ་ཙཱ་བ་གྲགས་པ་རྒྱལ་མཚན་དང༌། སློབ་དཔོན་ཀུན་དགའ་ལ་སོགས་པ་ལ་དབང་གདམས་ངག་མང་དུ་གསན། དེ་ནས་ལྷ་ཟུར་ཁང་བའི་ཞལ་བརྡས་སྤྱིལ་བུར་བྱོན་ནས། ཟུར་ཁང་བ་ལ་དགེ་བསྙེན་གྱི་སྡོམ་པ་མནོས། མཁན་པོ་ལྷག་རུ་བ་དང་སྦས་པ་སྟོན་གཞོན་གཉིས་ཀྱིས་མཁན་སློབ་མཛད་ནས་རབ་ཏུ་བྱུང༌། དགུང་ལོ་ཉི་ཤུ་པ་ལ་མཁན་སློབ་དེ་གཉིས་ལས་བསྙེན་པར་རྫོགས། ཟུར་ཁང་བ་ལ་གཞུང་གདམས་ངག་མ་ལུས་པར་གསན། བྱེ་བྲག་ཏུ་བློ་སྦྱོང་དོན་བདུན་མ་སོགས་གྲགས་པ་དང་མ་གྲགས་པའི་སྙན་བརྒྱུད་དང༌། ཁ་ཆེ་པཎ་ཆེན་ནས་བརྒྱུད་པའི་གདམས་པ་ཟབ་མོ་རྣམས་གསན། སྦས་པ་སྟོན་གཞོན་ལ་ཤེར་ཕྱིན་གྱི་སྐོར་དང༌། མཁན་པོ་གཞོན་ཚུལ་ལ་འདུལ་བའི་སྐོར་གསན། དགུང་ལོ་ཉི་ཤུ་རྩ་བདུན་པ་ལྕགས་ཕག་གི་ལོ་ལ་སྤྱིལ་བུའི་གདན་སར་བསྐོས། ཟུར་ཁང་པས་དུང་རིན་པོ་ཆེ་དང༌། འཕེལ་གདུང་དང༌། ཤཱ་རིའི་བུའི་ལྷུང་བཟེད་དང༌། ནཱ་རོའི་རུས་རྒྱན་དང༌། ཇོ་བོ་རྗེའི་ཕྱག་དྲིལ་དང༌། ཕྱག་རྡོར་དང༌། པོ་ཏོ་ལ་སོགས་གཙུག་ལག་ཁང་རྣམས་ཀྱི་ལྡེ་མིག་གཏད། སྤྱིར་གདན་ས་ལོ་བཞི་བཅུའི་བར་དུ་བསྐྱངས། འདི་བཞུགས་རིང་ལ་ས་འབྲིའི་འཁྲུག་པ་ཞི། སྤྱིལ་བུ་པ་ཡང་བདེ་སྐྱིད་ཕུན་སུམ་ཚོགས་པར་བྱུང༌། རང་ལོ་དྲུག་ཅུ་རྩ་དྲུག་པ་ལྕགས་སྟག་ལ་གཤེགས། གདུང་བཞུ་བས་རྟེན་ཁྱད་པར་ཅན་མང་དུ་བྱོན་ནོ། །དེའི་རྗེས་སུ་སྐུ་སྐྱེ་བ་དྲན་པ་ལ་སོགས་པའི་ཡོན་ཏན་དཔག་ཏུ་མེད་པ་དང་ལྡན་པའི་ལྷ་རིན་ཆེན་སེང་གེས་མེ་མོ་གླང་གི་བར་དུ་གདན་ས་བསྐྱངས། སྤྱིར་བྱ་འཆད་ཁ་བ་གཤེགས་རྗེས་ཀྱི་མེ་ཕོ་སྤྲེའུ་ནས་བཟུང་སྟེ། ལྷ་ཟུར་ཁང་པ་གཤེགས་པའི་མེ་མོ་གླང་གི་བར་ལོ་བརྒྱ་དང་དྲུག་ཅུ་རྩ་གཉིས་སོང་བར་ངེས་མོད་ནའང༌། དེ་རྗེས་ས་སྟག་ནས་མེ་གླང་གི་བར་གྱི་ལོ་དྲུག་ཅུ་པོ་བློ་གྲོས་འོད་དང་རིན་ཆེན་སེང་གེ་བའི་ལོར་བྱ་དགོས་ཏེ། སོ་སོའི་ངེས་པ་ནི་མ་རྙེད་དོ། །དེའི་རྗེས་ལ་ལྷ་ཤཱཀྱ་བསོད་ནམས་རྒྱལ་མཚན་དཔལ་བཟང་པོ། བསོད་ནམས་ལྷུན་གྲུབ། བསོད་ནམས་རྒྱལ་མཚན་རྣམསསོ། །དེ་ལ་ཇོ་བོས་བོད་དུ་བཅུ་གསུམ། འབྲོམ་གྱིས་བཅུ། པོ་ཏོ་བས་ཞེ་གཅིག །ཤར་པ་བས་སུམ་ཅུ་རྩ་དྲུག །འཆད་ཁ་བས་སུམ་ཅུ་རྩ་བཞི་སྟེ། ཇོ་བོ་བོད་དུ་བྱོན་ནས་འཆད་ཁ་བ་གཤེགས་པའི་བར་ལོ་བརྒྱ་དང་སུམ་ཅུ་རྩ་བཞི། ཟུར་ཁང་པ་གཤེགས་རྗེས་ཀྱི་ས་ཕོ་སྟག་ནས་དིང་སང་གི་མེ་ཕོ་སྤྲེའུ་ཡན་དུ་ལོ་བརྒྱ་དང་སུམ་ཅུ་རྩ་དགུ་སོང་སྟེ། དེའི་རིང་ལ་བློ་གྲོས་འོད་ལ་སོགས་པའི་ལོའི་ངེས་པ་བཙལ་བར་བྱའོ། །ཤར་པ་བ་ནས་འཆད་ཁ་བའི་སྐབསསོ། །